## El Centre d’Educació Ambiental de la Comunitat Valenciana ja té reservades el 80 % de les visites escolars per al curs 2024-2025

*** El dossier per al pròxim curs escolar incorpora, com a novetat, les competències específiques per a Primària i Secundària
* El director general de Qualitat i Educació Ambiental destaca que les activitats “són una ferramenta de conscienciació, acció i compromís amb la protecció del medi ambient i amb el nostre entorn més immediat”**

La Conselleria de Medi Ambient, Infraestructures i Territori, a través del Centre d’Educació Ambiental de la Comunitat Valenciana (CEACV), ha agendat ja el 80 % de les visites escolars per al període 2024-2025.

Gran part dels centres educatius que ja ha realitzat la reserva són de Primària (alumnat de 1r a 6t curs, de 6 a 12 anys). També han formalitzat les reserves centres d’Educació Secundària, Formació Professional, escoles taller, universitats i altres col·lectius.

Als començaments del mes de setembre, quan el professorat es reincorpore als seus centres de treball, es completaran les dates encara disponibles de l’agenda de visites del CEACV.

El director general de Qualitat i Educació Ambiental, Jorge Blanco, ha explicat que “les línies temàtiques amb més demanda són ‘Pa, oli i vi, bàlsam diví’, en octubre; ‘Planta un arbre, sembra futur’, el mes de gener; ‘Paisatges d’aigua, paisatges de vida’, en febrer, i ‘Un matí a l’hort’, el mes de març”. Estes quatre línies “compten amb diferents activitats d’educació ambiental i estan destinades a tota mena de públic, i s’han desenrotllat amb molt d’èxit, cada any, des de l’inici de l’activitat del CEACV”, ha afegit.

Jorge Blanco ha remarcat la importància de l’educació ambiental i la labor del CEACV “com a ferramenta de conscienciació, acció i compromís amb la protecció del medi ambient i amb el nostre entorn més immediat”.

**Programa de visites per a centres educatius**

Des de setembre del 2024 fins a juny del 2025, els col·legis i els instituts que visiten el centre duran a terme diferents activitats i tallers en el context del Programa de visites per a centres educatius i altres col·lectius, que proposa dotze línies temàtiques ambientals entorn de l’Agenda 2030, com són el consum, la biodiversitat, els residus, l’aigua, l’horticultura, la pol·linització i l’emergència climàtica, entre d’altres.

El dossier per al curs escolar 2024/2025 incorpora, com a novetat, les competències específiques per a Primària i Secundària que estan vinculades a les activitats que es realitzen en el CEACV.

En este sentit, Jorge Blanco ha indicat que “les activitats arreplegades en el dossier estan dirigides a alumnat de diferents nivells i dissenyades amb objectius que reforcen l’enfocament de les competències en educació, la qual cosa permetrà fer protagonista l’alumnat durant la visita”.

Així mateix, no sols s’han ampliat les activitats, sinó que els centres podran accedir també a la col·lecció dels recursos educatius que el CEACV té disponibles en la seua [pàgina web](https://mediambient.gva.es/va/web/ceacv/) i a les quals es poden incorporar altres competències específiques relacionades amb les situacions d’aprenentatge que podrien dissenyar-se amb estos recursos.

El CEACV -que este any 2024 celebra el vint-i-cinqué aniversari- desenrotlla un ventall ampli de programes entorn del medi ambient i la sostenibilitat. Dins d’esta oferta destaca el Programa de visites per a centres educatius i altres col·lectius, que s’estructura en diferents línies temàtiques en les quals les activitats que es proposen giren al voltant d’un tema concret des d’un enfocament sistèmic del medi ambient i la vinculació que té amb la societat. Abans que finalitze el curs escolar, el CEACV publica en el [web](https://mediambient.gva.es/va/web/ceacv/organitzacio-visites) i difon a tots els centres educatius l’oferta per al curs següent.

Fecha: 18/08/2024